"Imma issa jwaqqgħuni għaż-żufjett dawk li huma iżgħar minni, u li missirijiethom mank kont irridhom joqogħduli mal-klieb tal-merħla tiegħi. Għax x'kienet tiswieli l-qawwa ta' jdejhom, dawk li telqithom saħħithom kollha? Mifnija bil-għaks u bil-ġuħ, kienu jiġġerrew fix-xagħri, f'art il-waħx u l-ħrieb; ilaqqtu minn qalb l-għollieq il-ħaxix mielaħ, u jieħdu b'ikilhom għeruq il-ġummar. Imkeċċijin minn fost in-nies, jgħajtu warajhom qishom għal ħalliel, marru joqogħdu f'xi ħandaq, fil-gandotti jew fi xquq il-blat; jokorbu qalb l-imsaġar, u jitgeddsu taħt l-għollieq. Razza tal-boloh u nies bla isem, imwarrbin bil-frosta mill-pajjiż. U issa jien sirt iż-żufjett tagħhom, il-bniedem li ġejt f'ilsienhom. Jistmerruni u jwarrbu minni, xejn ma jżommhom milli jobżquli f'wiċċi. Jitkixxfu għal biebi b'għajnejhom fuqi, kull rażan irmew quddiemi. Qam l-irmixk fuq il-lemin tiegħi, xeħtuli xkiel ma' saqajja, ħejjew it-triq għat-telfien tiegħi. Ħassruli l-mogħdijiet tiegħi, ħsiebhom biss kif jeqirduni, m'hemmx min jeħlisni minnhom. Bħal minn selħa wiesgħa jidħlu għalija, jgħaddu jitgerbu qalb it-tiġrif. Twerwir fuq ieħor waqa' fuqi, inkines bħar-riħ il-kobor tiegħi, u l-hena tiegħi għadda bħal sħaba. Issa qed iddub ġo fija ruħi, u ħakmuni jiem ta' dwejjaq. Billejl għadmi jaħraq aktar minn kaldarun, u n-nervi ta' ġismi ma jistriħux. B'saħħa kbira qabadni minn ħwejġi, rassni mill-għonq tal-qmis; Alla tefagħni fil-ħama, u sirt bħat-trab u r-rmied. Jien ngħajjatlek u ma tweġibnix nibqa' nsejjaħ u ma tagħtix kasi! M'għadekx li kont, sirt krudil miegħi, bil-qawwa kollha ta' driegħek tagħmel għalija, taqtagħni mill-art, trikkibni fuq ir-riħ, u titlaqni nitkaxkar mat-tempesta. Jien naf li lejn l-Imwiet qed treġġagħni, lejn dar il-laqgħa għall-ħajjin kollha. Se jerfa' xi ħadd idu fuq l-imgħarraq meta fl-hemm tiegħu jitolbu l-għajnuna? U ma bkejtx jien għal min kienet iebsa għalih il-ħajja? Ma għalejtx jien għall-bniedem fil-bżonn? Stennejt ir-risq u ġieni d-deni; ittamajt id-dawl u ġieni d-dlam. Imsarni jbaqbqu bla mistrieħ, ġew għal wiċċi jiem ta' niket. B'qalbi sewda niġġerra bla faraġ, inqum fil-ġemgħa u ngħajjat: Sirt jiena ħu x-xakalli, għandi bi sħabi n-ngħam. Swiditli l-ġilda aktar minn kaldarun, għadmi jaħraq aktar minn riħ jikwi. Qalbet iċ-ċetra tiegħi għal daqq in-niket, u għall-għanja tal-bekkejja l-flawt tiegħi.